钦定古今图书集成/明伦汇编/氏族典/第569卷 > 《郑樵通志》 > 西方邺
## 钦定古今图书集成/明伦汇编/氏族典/第569卷 > 《郑樵通志》 > 西方邺

按《五代史西方邺传》：“邺，定州满城人也。父再遇，为州
军校。邺居军中，以勇力闻，庄宗以为孝义指挥使，数
从征伐有功。同光中，为曹州刺史，以州兵屯汴州。明
宗自魏反，兵南渡河，而庄宗东幸汴州。汴州节度使
孔循怀二志，邺因责循负国。石敬塘妻，明宗女也，时
方在汴，邺欲杀之以坚人，以循知其谋，取之，藏其家。”
邺无如之何。而明宗已及汴，乃将麾下兵五百骑西
迎庄宗。庄宗使以兵为先锋，庄宗至汴西，不得入，还
洛阳，遇弑。明宗入洛，邺请死于马前，明宗嘉叹久之。
明年，荆南高季兴叛，明宗乃拜邺夔州刺史，以兵出
三峡，取三州，乃以夔州为宁江军，拜邺节度使。已而
又取归州，数败季兴之兵。邺武人，所为多不中法度，
判官谭善达数以谏，邺怒，遣人告善达“受人金下狱。”
善达素刚，辞益不逊，遂死于狱中。邺病，见善达为祟，
卒于镇。